El Govern cofinança 76 projectes, 16 més que la passada convocatòria
Des de l'inici del Pla, s'han posat en marxa més de 150 projectes amb el suport de 120 empreses i de les universitats catalanes
La Secretaria d'Universitats i Recerca ha cofinançat 76 projectes de la convocatòria 2014 del Pla de Doctorats Industrials, 16 més que en la primera edició.
Així mateix, també s'han atorgat 8 ajuts específics.
En total, es comprometen uns 12 milions d'euros per a la innovació empresarial, dels quals el Govern n'aporta 4 i les empreses 8 milions.
Els 84 projectes que reben ajut pertanyen a tots els sectors empresarials, en especial de l'enginyeria i arquitectura, sobretot TIC i enginyeria civil, seguit de les ciències de la salut.
La recerca capdavantera dels projectes es fa en àmbits tan diversos com la diagnosi precoç de l'Alzheimer, la impressió 3D o la votació electrònica.
La selecció dels candidats per a cada projecte, realitzada per les universitats i les empreses, s'ha fet molt acuradament, ja que s'han tingut en compte no només l'expedient acadèmic sinó que s'han fet entrevistes personals i s'ha valorat l'experiència dels futurs doctorands.
Des de l'inici del Pla, s'han posat en marxa més de 150 projectes amb la col·laboració de les universitats catalanes, tant públiques com privades, conjuntament amb 120 empreses, des de starts-ups fins a grans companyies.
El secretari d'Universitats i Recerca, Antoni Castellà, ha destacat la importància de la figura del doctorat industrial "per incorporar capital humà i processos d'innovació al nostre teixit productiu" i ha afegit que "amb més de 75 projectes cofinançats en aquesta edició, Catalunya se situa per població i teixit empresarial i universitari en els estàndards europeus".
El Pla de Doctorats Industrials té com a objectius contribuir a la competitivitat i la internacionalització del teixit industrial català, captar talent i formar doctors i doctores per a les empreses dins de projectes d'R+D+I. L'element essencial és un projecte de recerca estratègic d'una empresa que es desenvolupa en col·laboració amb un grup de recerca reconegut per la Generalitat de Catalunya i que és objecte d'una tesi doctoral en una universitat del sistema universitari català.
Els doctorats industrials permeten a les empreses accedir als grups de recerca capdavanters i a l'ús de les seves infraestructures, així com obtenir ajuts econòmics i beneficiar-se de les deduccions i bonificacions fiscals.
A les universitats, els facilita la transferència de la seva tecnologia i els seus coneixements a l'entorn productiu i reforça els seus vincles amb el món empresarial.
Als doctorands els permet formar-se en un entorn altament innovador amb una doble supervisió, acadèmica i empresarial, en el marc d'un contracte laboral de tres anys i amb diversos avantatges, com la matrícula gratuïta o una borsa de mobilitat.
El director del Pla i catedràtic de la Universitat Politècnica de Catalunya (UPC), el doctor Antonio Huerta afirma que "el Pla de Doctorats Industrials, pioner a l'Estat, facilita la incorporació de talent i persones qualificades a les empreses, el que n'augmenta la competitivitat i, per tant, ajuda a sortir de la crisi actual".
El Pla —gestionat per l'Agència de Gestió d'Ajuts Universitaris i de Recerca (AGAUR)— té el suport de les 12 universitats catalanes i el món empresarial per afavorir la transferència de coneixement al sector productiu.